Δημοπρασία έντοκων γραμματίων του ελληνικού δημοσίου
για να εξασφαλιστεί το ποσό που χρειάζεται για να αποτραπεί ο κίνδυνος χρεωκοπίας της χώρας
Η Ελλάδα εξασφάλισε τα χρήματα που χρειάζεται για να αποτρέψει τον κίνδυνο χρεοκοπίας στις επόμενες λίγες ημέρες. Συνολικά άντλησε 4,062 δισεκατομμύρια Ευρώ από δημοπρασία έντοκων γραμματίων του δημοσίου διαρκείας τεσσάρων και δεκατριών εβδομάδων και το κονδύλι αυτό μαζί με μετρητά από άλλες πηγές θα της επιτρέψει να αναχρηματοδοτήσει άλλα έντοκα γραμμάτια ύψους 5 δισεκατομμυρίων Ευρώ τα οποία λήγουν την προσεχή Παρασκευή. Η Ελλάδα υιοθέτησε νέα μέτρα λιτότητας τα οποία είχαν θέσει ως όρο οι διεθνείς δανειστές της για να της δώσουν την επόμενη δόση των 31.5 δισεκατομμυρίων Ευρώ του δεύτερου δανείου που της έχουν χορηγήσει στα τελευταία δύο χρόνια. Ο Υπουργός Οικονομικών της Ελλάδας Γιάννης Στουρνάρας προειδοποίησε το Ευρωπαϊκό Κοινοβούλιο ότι η χώρα του έχει όρια οικονομικής αντοχής και πως εάν δεν της δοθεί γρήγορα η επόμενη δόση του δανείου υπάρχει μεγάλος κίνδυνος η Ελλάδα να μη μπορέσει να εξοφλήσει λήγοντα δάνεια. Οι Υπουργοί Οικονομικών των 17 κρατών-μελών της Ευρωζώνης δεν έχουν ακόμη δώσει το πράσινο φως για την εκταμίευση της επόμενης δόσης του δανείου αλλά ο Γάλλος υπουργός Οικονομικών Πιέρ Μοσκοβισί λέει πως τα χρήματα της αναμενόμενης δόσης μπορεί να δοθούν στην Ελλάδα μέχρι τα τέλη Νοεμβρίου. Κατά τον κύριο Μοσκοβισί: «Έχουμε δώσει ένα θετικό μήνυμα στην Ελλάδα. Η Ελλάδα έχει κάνει μεγάλες προσπάθειες για να ικανοποιήσει τις δεσμεύσεις της. Υιοθέτησε πακέτο μεταρρυθμίσεων καθώς επίσης και κρατικό προϋπολογισμό για το 2013. Όλα αυτά εγκρίθηκαν στις 7 Νοεμβρίου και την Κυριακή η Τρόικα τους έδωσε μια θετική εκτίμηση. Πρόκειται για προκαταρκτική ανάλυση και απομένει τώρα να γίνουν οι σχετικές επιβεβαιώσεις στις επόμενες μέρες. Πάντως εκείνο που θέλαμε να κάνουμε είναι να επαινέσουμε την προσπάθεια της Ελλάδας».